IHL คว้าออร์เดอร์ฟอกหนังรองเท้าแบรนด์ดังสหรัฐ “PATARA” หวังต่อยอดธุรกิจหนุนรายได้โตแกร่ง
IHL คว้าออร์เดอร์ฟอกหนังรองเท้าแบรนด์ดังสหรัฐ "PATARA" หวังต่อยอดธุรกิจหนุนรายได้โตแกร่ง
IHL คว้าออร์เดอร์ฟอกหนังรองเท้าแบรนด์ดังสหรัฐ "PATARA" หวังต่อยอดธุรกิจหนุนรายได้โตแกร่ง
27 ส.ค. 2562

นายวศิน ดำรงสกุลวงษ์ กรรมการและผู้จัดการทั่วไป บริษัท อินเตอร์ไฮด์ จำกัด (มหาชน) หรือ IHL เปิดเผยว่า บริษัทได้ตกลงซื้อขายกับแบรนด์ “PATARA” เพื่อให้ IHL ฟอกหนังรองเท้าที่จะนำไปใช้ในการผลิตรองเท้าแบรนด์ “PATARA” ซึ่งเป็นแบรนด์มีชื่อเสียง และเป็นที่ยอมรับในด้านรองเท้าคุณภาพดีในประเทศสหรัฐอเมริกา
สำหรับการเข้าไปในธุรกิจรับฟอกหนังรองเท้าเนื่องจากเป็นอุตสาหกรรมที่มีแนวโน้มการเติบโตที่ดี รวมทั้งเป็นการต่อยอดธุรกิจเดิม คือ ผลิตเบาะหนังรถยนต์ ปัจจุบันมีสัดส่วนอยู่ที่ 73% ซึ่งธุรกิจใหม่จะใช้วัตถุดิบที่ใกล้เคียงกัน และสามารถนำมาพัฒนาสร้างมูลค่าเพิ่ม ตลอดจนสร้างรายได้ และความสามารถในการทำกำไรให้มีทิศทางที่ดีขึ้นด้วย
“ธุรกิจฟอกหนังรองเท้า นับว่าเป็นธุรกิจใหม่ ซึ่งเรามีความเชี่ยวชาญในการผลิตและฟอกหนังที่ปลอดภัย ปลอดสารเคมี เหมาะกับผู้ที่แพ้หนังทุกประเภท จึงได้รับความไว้วางใจจากแบรนด์ ” PATARA ” ซึ่งเป็นแบรนด์รองเท้าดัง และได้รับความนิยมในอเมริกา ด้วยคุณสมบัติของรองเท้าที่มีน้ำหนักเบา สวมใส่สบาย และวัตถุดิบที่นำมาผลิตรองเท้าที่ IHL ผลิตให้สามารถย่อยสลายตามธรรมชาติ จึงได้ตอบโจทย์ความต้องการของลูกค้าทำให้ได้รับออเดอร์ในครั้งนี้”นายวศิน กล่าว
นายวศิน กล่าวต่อว่า ปัจจุบัน บริษัทยังอยู่ระหว่างเจรจากับพันธมิตรต่างประเทศในธุรกิจฟอกหนังรองเท้าเพิ่มเติมอีก 1-2 รายเพื่อผลิตหนังรองเท้า คาดว่าจะได้ความชัดเจนภายในปีนี้ ซึ่งน่าจะช่วยสนับสนุนรายได้ให้มีการเติบโตอย่างมั่นคงมากขึ้น
อนึ่ง ผลการดำเนินงานงวด 6 เดือนแรกของปี 62 มีรายได้รวมอยู่ที่ 838.98 ล้านบาท กำไรสุทธิ 84.02 ล้านบาท ส่วนกำไรขั้นต้น 23.55% เพิ่มขึ้นจากงวดเดียวกันของปีก่อนเท่ากับ 17.78% ขณะที่งวดไตรมาส 2/62 มีรายได้รวม 403.42 ล้านบาท กำไรสุทธิ 31.79 ล้านบาท
ปัจจัยที่สนับสนุนให้ทิศทางการดำเนินงานดีขึ้น เนื่องจากบริษัทมีออเดอร์การผลิตเบาะหนังรถยนต์เพิ่มขึ้น เมื่อเทียบจากงวดเดียวกันของปีก่อนจากยอดขายรถยนต์ที่เพิ่มขึ้นต่อเนื่อง ขณะที่บริษัทฯได้แตกไลน์ธุรกิจใหม่ โดยเน้นการสร้างมูลค่าให้เพิ่มกับสินค้า ทำให้สามารถลดต้นทุนการผลิต และเพิ่มประสิทธิภาพความสามารถในการทำกำไรได้ดีขึ้น